คณะกรรมการกำกับตลาดทุน

๒
ประกาศคณะกรรมการกำกับตลาดทุน
ที่  ทจ.  ๔๘/๒๕๖๘
เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูล
เกี่ยวกับฐานะการเงินและผลการดำเนินงาน
ของบริษัทที่ออกหลักทรัพย์
(ฉบับที่  ๓๐)


อาศัยอำนาจตามความในมาตรา  ๑๖/๖  วรรคสอง  (๑)  แห่งพระราชบัญญัติหลักทรัพย์
และตลาดหลักทรัพย์  พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๔)  พ.ศ.  ๒๕๕๑  และมาตรา  ๕๖  แห่งพระราชบัญญัติหลักทรัพย์และตลาดหลักทรัพย์  
พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๕)  
พ.ศ.  ๒๕๕๙  คณะกรรมการกำกับตลาดทุนออกประกาศไว้  ดังต่อไปนี้	
ข้อ	๑	ให้ยกเลิกความใน  (๒)  ของข้อ  ๙  แห่งประกาศคณะกรรมการกำกับตลาดทุน  
ที่  ทจ.  ๔๔/๒๕๕๖  เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์  ลงวันที่  ๒๒  ตุลาคม  พ.ศ.  ๒๕๕๖  
ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๑๓/๒๕๖๓  เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัท
ที่ออกหลักทรัพย์  (ฉบับที่  ๑๘)  ลงวันที่  ๒๘  กุมภาพันธ์  พ.ศ.  ๒๕๖๓  และให้ใช้ความต่อไปนี้แทน
“(๒)	การจัดทำและส่งข้อมูลตามข้อ  ๘  (๓)  รวมทั้งระยะเวลาในการส่ง  ให้เป็นไปตามที่กำหนดในตารางท้ายประกาศนี้  เว้นแต่กรณีตามข้อ  ๒๒  (๒)”
ข้อ	๒	ให้ยกเลิกความในข้อ  ๒๒  แห่งประกาศคณะกรรมการกำกับตลาดทุน  
ที่  ทจ.  ๔๔/๒๕๕๖  เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูลเกี่ยวกับฐานะ
ทางการเงินและผลการดำเนินงานของบริษัทที่ออกหลักทรัพย์  ลงวันที่  ๒๒  ตุลาคม  พ.ศ.  ๒๕๕๖  และให้ใช้ความต่อไปนี้แทน 
“ข้อ	๒๒	ให้บริษัทที่ออกหลักทรัพย์จัดทำการวิเคราะห์และคำอธิบายระหว่างกาลของ
ฝ่ายจัดการ  (Interim  Management  Discussion  and  Analysis)  ตามหลักเกณฑ์  ดังต่อไปนี้  และส่งต่อสำนักงานภายในระยะเวลาที่ต้องจัดส่งงบการเงิน
(๑)	กรณีที่เป็นบริษัทที่มีหุ้นเป็นหลักทรัพย์จดทะเบียนในตลาดหลักทรัพย์แห่งประเทศไทย หรือบริษัทที่ได้รับอนุญาตให้เสนอขายหุ้นต่อประชาชนเป็นการทั่วไปและอยู่ระหว่างการดำเนินการนำหุ้นเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย  ให้จัดทำตามแบบ  MD & A  
ท้ายประกาศนี้  สำหรับงบการเงินงวดที่สิ้นสุดตั้งแต่วันที่  ๓๑  ธันวาคม  พ.ศ.  ๒๕๖๙  เป็นต้นไป
(๒)	กรณีอื่นนอกเหนือจาก  (๑)  ให้จัดทำเมื่อปรากฏว่ารายได้หรือกำไรสุทธิตามงบการเงิน
งวดใดมีความแตกต่างจากงบการเงินในงวดเดียวกันของปีก่อนเกินกว่าร้อยละยี่สิบ  โดยอย่างน้อย
ให้แสดงถึงสาเหตุและปัจจัยสำคัญที่ทำให้เกิดความแตกต่าง  รวมทั้งผลกระทบที่เกิดจากปัจจัยดังกล่าว”
ข้อ	๓	ให้ยกเลิกตารางประเภทและระยะเวลาส่งรายงานที่แสดงฐานะการเงินและ
ผลการดำเนินงาน  ท้ายประกาศคณะกรรมการกำกับตลาดทุน  ที่  ทจ.  ๔๔/๒๕๕๖  เรื่อง  หลักเกณฑ์เงื่อนไข  และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์  ลงวันที่  ๒๒  ตุลาคม  พ.ศ.  ๒๕๕๖  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๕/๒๕๖๘  เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์  (ฉบับที่  ๒๙)  ลงวันที่  ๒๑  มกราคม  พ.ศ.  ๒๕๖๘  และให้ใช้ตารางประเภทและระยะเวลาส่งรายงานที่แสดงฐานะการเงินและ
ผลการดำเนินงาน  ท้ายประกาศนี้แทน
ข้อ	๔	ให้ยกเลิกแบบ  ๕๖ - ๑  One  Report  ท้ายประกาศคณะกรรมการกำกับตลาดทุน  
ที่  ทจ.  ๔๔/๒๕๕๖  เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูลเกี่ยวกับฐานะการเงิน
และผลการดำเนินงานของบริษัทที่ออกหลักทรัพย์  ลงวันที่  ๒๒  ตุลาคม  พ.ศ.  ๒๕๕๖  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๗/๒๕๖๖  เรื่อง  หลักเกณฑ์  เงื่อนไข  และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์  (ฉบับที่  ๒๔)  
ลงวันที่  ๒๕  เมษายน  พ.ศ.  ๒๕๖๖  และให้ใช้แบบ  ๕๖ - ๑  One  Report  ท้ายประกาศนี้แทน
ข้อ	๕	ให้เพิ่มแบบ  MD & A  ท้ายประกาศนี้  เป็นแบบ  MD & A  ท้ายประกาศคณะกรรมการกำกับตลาดทุน  ที่  ทจ.  ๔๔/๒๕๕๖  เรื่อง  หลักเกณฑ์  เงื่อนไข  และวิธีการรายงาน
การเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์  ลงวันที่  ๒๒  ตุลาคม  พ.ศ.  ๒๕๕๖  
ข้อ	๖	ให้บริษัทที่ออกหลักทรัพย์ที่มีหน้าที่ส่งแบบแสดงรายการข้อมูลประจำปีหรือรายงานประจำปี  ตามแบบ  ๕๖ - ๑  One  Report  สามารถจัดทำแบบแสดงรายการข้อมูลประจำปีหรือรายงาน
ประจำปี  ตามหลักเกณฑ์และแบบที่ถูกยกเลิกโดยประกาศนี้  สำหรับรอบระยะเวลาบัญชีที่สิ้นสุดก่อนหรือในวันที่  ๓๑  ธันวาคม  พ.ศ.  ๒๕๖๘  ได้  
[bookmark: _Hlk216433283]ข้อ	๗	ในกรณีที่แบบ  ๕๖ - ๑  One  Report  ซึ่งแก้ไขเพิ่มเติมโดยประกาศนี้  กำหนดให้เปิดเผยรายงานการทำรายการที่มีนัยสำคัญหรือรายงานการทำรายการที่เกี่ยวโยงกันตามหลักเกณฑ์
ที่กำหนดในประกาศคณะกรรมการกำกับตลาดทุน  ที่  ทจ.  ๔๕/๒๕๖๘  เรื่อง  หลักเกณฑ์ใน
การทำรายการที่มีนัยสำคัญ  ลงวันที่  ๑๙  ธันวาคม  พ.ศ.  ๒๕๖๘  หรือประกาศคณะกรรมการกำกับ
ตลาดทุน  ที่  ทจ.  ๔๖/๒๕๖๘  เรื่อง  หลักเกณฑ์ในการทำรายการที่เกี่ยวโยงกัน  ลงวันที่  ๑๙  ธันวาคม  พ.ศ.  ๒๕๖๘  แล้วแต่กรณี  ให้บริษัทที่ออกหลักทรัพย์เปิดเผยรายงานดังกล่าวในแบบ  ๕๖ - ๑  
One  Report  ที่ยื่นต่อสำนักงานตั้งแต่วันที่  ๑  กรกฎาคม  พ.ศ.  ๒๕๖๙  เป็นต้นไป  
ข้อ	๘	ประกาศนี้ให้ใช้บังคับตั้งแต่วันที่  ๑๖  มกราคม  พ.ศ.  ๒๕๖๙  เป็นต้นไป
ประกาศ  ณ  วันที่  ๒๕  ธันวาคม  พ.ศ.  ๒๕๖๘

